آمریکا ساوونما باخانلیغی (پنتاگون) سوریه‌ده، بؤلوجو ترور هؤرگوتو پ‌کاکانین بؤلگه‌ده‌کی اوزانتیسی ی.پ.گ‌نین باشینی چئکدیی دموکراتیک سوریه گوج‌لرینه وئردیکلری بؤیوک آراجلار و آغیر سلاحلاری گئری توپلاما نیتینده اولدوغونو آچیقلادی.
پنتاگون، سراغاگونکو مطبوعات کنفران‌سین‌دا، بعضی ژورنالیستلرین پنتاگون سؤزچوسو آلبای روب ماننینگه یؤنلتدیگی سواللارا یازی‌لی جاواب وئردی.
بیر ژورنالیستین "داغیدیلان سلاحلارین توپلانماسی مرحله‌سی اولاجاق‌می؟" شکلین‌ده‌کی سوالینا پنتاگون،
"نیتیمیز بللی تهدیدلر آرادان قالدیریلدیق‌دان سونرا بؤیوک آراجلار و آغیر و یا پرسنل طرفیندن ایستیفاده ائدیله‌ن سلاحلارین توپلانماسی‌دیر" شکلین‌ده جاواب وئردی.
آچیقلاما‌دا آیریجا آمریکا عسگرلرینین ده ساحه‌ده سلاحلارین ایستیفاده‌سینی ایزلدیگینی و آمریکانین دستک وئردیگی گوج‌لرین آمریکا دستگینین اؤن شرطی اولان ژنو  کونوانسیونو و سلاح‌لی چاتیشما قانونلارینا رعایت ائتمه‌یی قبول ائتدیگی ایر‌لی سورولدو.
"باخانین (جیمز متیس) دئدیی کیمی ژنو دانیشیقلارینی دستکله‌مک اوچون دموکراتیک سوریه گوج‌لرینه سلاح وئریرسینیز؟" شکلین‌ده‌کی بیر سورونو ایسه پنتاگون یئتکی‌لی‌لری، داعش ایله مباریزه‌نین داوام ائتدیگینی و بو هؤرگوتون قالیجی بیر مغلوبیته اوغرادیلماسی اوچون ائدیلمه‌سی گرکن‌لر اولدوغونو بیلدیره‌رک، آمریکانین دموکراتیک سوریه گوج‌لرینه دستگینین سوره‌جگینی یئنه‌له‌یرک جاواب وئردی.
آچیقلامادا آیرینتیلاری پایلاشیلمایان دستگین گؤزدن گئچیریلدیگی خاطیرلادیلدی.
